Cecilia Gessa

Cecilia Gessa (Celia Blanco; Madril, 1977ko azaroaren 22a) aktorea, zuzendaria, gidoilaria, ekoizlea eta antzezle pornografiko ohia da. Hasiera batean Celia Blanco izenarekin egin zen ezagun, eta industrian lan egin zuen 2001etik 2007ra arte. 2022an, "Linda Chacón" saria jaso zuen, emakumeak zinemaren munduan produktore eta zuzendari gisa egindako lanarengatik jasotako aintzatespenari. Hurrengo urtean, 2023an, Espainiako Arte eta Zientzia Zinematografikoen Akademiak eta Greenpeacek Rayo Verde Saria eman zioten, ingurumen eta gizarte balioekin izandako konpromisoarengatik.

 Bizitza 
Gessa Madrilen jaio zen 1977an. Artista familia batekoa da. Birraitona, Sebastián Gessa y Arias margolaria, Madrilgo Casa de América egungo egoitza den Linares Jauregiaren dekorazioan egindako lanarengatik nabarmendu zen Bestalde, amona, Fina Gessa, soprano liriko gisa hasi zen lanean eta gero antzerki eta zarzuela antzezlea izan zen. Azkenik, aita, Fernando Gessa, idazlea eta antzerki zuzendaria da.

2000. urtean, Ramiro Lapiedra zinema pornografikoko ekoizle eta zuzendariarekin hasi zen lanean, Celia Blanco ezizenarekin, eta berehala lortu zuen nazioarteko ospea. Nacho Vidal edo Ron Jeremy bezalako aktore ospetsuekin eszenak partekatu zituen. Hurrengo urtean, Jacques Tourneur-ek zuzendutako Cat People (1942) beldurrezko zinemako filmean inspiratutako La mujer pantera izeneko lehen film luzerako finantziazioa lortu zuten. Ekoizpen horren ondoren, Gessak esklusibotasun kontratu bat sinatu zuen Elephant Channel banatzailearekin eta hainbat film egin zituen 2004ra arte, pornografia utzi zuen arte. 2006an, Madrilgo I. Jaialdi Erotikoaren amabitxia izan zen.

Aldi berean, publiko orokorrarentzat ere ezaguna egin zen Gessa, Celia Blanco ezizenarekin, Javier Sardàk Telecincon zuzendutako Crónicas marcianas telebista-saioetan parte hartu baitzuen. Telebista saioetan kolaboratzaile gisa aritzeagatik eta pornografiaren munduan izandako esperientziarengatik, 2005ean Secretos de una pornostar izeneko liburua idaztea proposatu zioten, Guillermo Hernáiz kazetariarekin batera.

 Antzerki, zinema eta telebistako aktorea 
Estudio Recabarren antzerki eta zinema eskolan trebatu zen eta Yayo Caceresen eskutik eta Simpañía antzerki konpainiarekin bertso prestaketa jarraitu zuen. Kantuan eta dantzan duen ezagutza Óscar Mingorance eta Karen Taft-i zor die, hurrenez hurren. Horrez gain, Jo Kellyren aktoretza entrenamendua jaso zuen. Antzerkian, Gessak hainbat ekoizpenetan hartu du parte, hala nola Eduardo Recabarrenek zuzendutako El comedor, Daniel Garcíak zuzendutako El diario de Ana Frank, ¿Está ocupada este silla? eta Todo a su tiempo, cósmico Max Lemckek zuzenduta, eta ¡Ay, que me viene! Chechu Moltórekin batera eta Carlos Bardemek zuzenduta.

Zineman, Gessak Sequence film kolektiboan parte hartu zuen 2013an, Notodofilmfestek babestuta eta Montxo Armendáriz zuzendariaren babespean, zehazki Hermanos Pradaren Vigilantes. 2017an, Loca Olivia film luzean lan egin zuen, Mariu Barcenak zuzendua. Barcenaren opera prima den pelikula horrek Films Infest 2019 jaialdian zuzendaritza onenaren saria jaso zuen. Gero, 2018an, Fernando Albizu eta Javier Cansadorekin batera aritu zen Gessa, besteak beste, David Santamaria eta Rodrigo Mariniren Un mundo salvaje izeneko zinema beltzeko film laburrean.

Bestalde, telebistan, 2008an, Gessak hainbat bideoklipetan parte hartu zuen, besteak beste, Nach rap kantari espainiarraren Un día en Suburbia albumeko "Efecto Voces" abestian. Gero, 2016an, Antena 3eko La enbajada saioan hasi zen lanean,  Carlos Bardemek interpretatutako Paco Cárdenasen emazte zen Lucía Cárdenasen paperean. 2018ko Netflixeko Paquita Salas telesailean eta 2020ko La 1 kateko Diarios de la cuarentena deituriko COVID-19 pandemiak eragindako konfinamenduari buruzko komedian egindako parte harrzeak ere aipagarriak dira.

 Zuzendari eta ekoizle 
Gessak 2017an sortu zuen Gessas Producciones enpresa, bere proiektuak ekoitzi eta zuzentzeko. Aurretik, hiru urtez, "Gessas en corto" film laburren jaialdia zuzendu zuen, arrakasta handiz. Ikus-entzunezko proiektu nabarmenen artean, sortzaile eta ekoizle gisa egin zuen lehen seriea dago, Relatos con-fin-a-dos izenekoa, Álvaro Longoriarekin batera Prime Videorako egin zuena. Genero ezberdinetako hainbat kapitulu izan zituen sorkuntza horrek koronabirusaren pandemiari buruzko gai bera partekatzen du.

2021ean, urtero maiatzaren 8an ospatzen den Emakume Langilearen Nazioarteko Egunerako sortutako kanpaina abiatu zuen, "Elkarrekin indartsuagoak gara" izenburupean. Besteak beste, Ainhoa Arbizu, Carmen Ruiz, Itziar Castro, Olga Rodriguez eta Pilar Bardem kultur arloko profesionalekin egin zuen ekimen hori Gessak, feminismoa defendatzeko. Hurrengo urtean, 2022an, Gessak Despierta filmatu zuen, berrogeita hamar urtetik gorako bi emakumeren arteko maitasunaz eta bisexualitatearen aurkikuntzaz hitz egiten duen film laburra. Urte horretan bertan, Princesa film laburra estreinatu zuen, genero indarkeriari eta abusu psikologikoari buruzkoa.

Geroko ekoizpenen artean, nabarmentzekoa da Nuestros hijos film laburra, 2018an, 2021ean zuzendu eta ekoitzi zuena, eta Mexiko, Kolonbia, India, Italia eta Espainiako 30 jaialdi baino gehiagotan hautatua izan zena.

 Aintzatespenak 

 2009an, Kolonbian  film laburreko emakume protagonista onenaren Zootropo Saria eman zioten, Estación de carretera filmean egindako lanarengatik.
 Gero, 2021ean zuzendu eta ekoitzi zuen Nuestros hijos film laburra Mexiko, Kolonbia, India, Italia eta Espainiako 30 jaialditan baino gehiagotan hautatu zuten. Besteak beste, Noiako XXII. Curtas Jaialdian publikoaren Saria eta Zaragozako XIX. Zinema solidarioaren Jaialdian Publikoaren Picazo Saria jaso zituen, eta Genero berdintasuneko film labur onenaren Pilar Bardem saria, Bardem Zinema Elkartearen Film laburren Erakusketan.
 2022an, Gessak "Linda Chacón" saria jaso zuen, emakumea zinearen munduan produktore eta zuzendari gisa egindako lan profesionala aintzatesteko Sari hori Mórrimer Kultur Elkarteak eta Llerenako Udalak Badajozeko Diputazio Probintzialaren, Extremadurako Juntaren eta Extremadurako Filmotekaren laguntzarekin antolatutako 'El Pecado' Film Laburren Nazioarteko Lehiaketaren 20. edizioan kokatzen da. 2022an ere, Alacanteko L’Alfàs del Pi-ko Zinemaldiaren 34. edizioko epaimahai ofizialeko kidea izan zen.
 2023an, Espainiako Arte eta Zientzia Zinematografikoen Akademiak eta Greenpeace GKE ekologistak sortutako Rayo Verde Saria eman zioten Gessari, Espainiako zinemako profesionalak saritzeko, ingurumen eta gizarte balioekin duten konpromisoarengatik.

 Lanak (hautaketa) 

 Aktore 

 Antzerkia 

 Zinea 


 Telebista 
UrteaSerieaKateaPertsonaiaOharrak2007RIS CientíficaTelecincoAtal 12009Bicho malo (nunca muere)Neox3 atal2016La embajadaAntena 3Lucía5 atal2017La que se avecinaTelecincoAtal 12018Paquita SalasNetflixBere buruaAtal 12020Diarios de la cuarentenaLa 1Cecilia8 atal

 Erreferentziak 

 Kanpo estekak 

Kategoria:Madrildarrak
Kategoria:Emakume aktoreak
Kategoria:Madrilgo aktoreak
Kategoria:Espainiako feministak
Kategoria:Espainiako zinema ekoizleak
Kategoria:Espainiako emakume zinema-zuzendariak
Kategoria:Emakume gidoilariak
Kategoria:Aktore pornografikoak